कहा- राज्य के हालात पहले से बेहतर; 10 दिन में नॉर्मल हो जाएगी कंडीशन
Assam Chief Minister Himanta Biswa Sarma On Manipur Violence Situation  असम के मुख्यमंत्री हिमंत बिस्वा सरमा ने शनिवार को कहा कि मणिपुर में हालात सुधर रहे हैं। आने वाले 10 दिनों में राज्य की कंडीशन नॉर्मल हो जाएगी।
असम के मुख्यमंत्री हिमंत बिस्वा सरमा ने शनिवार को कांग्रेस पर निशाना साधते हुए कहा, कांग्रेस मणिपुर का रोना रो रही है, जबकि राज्य में शांति आ गई है। हालात में सुधर हो रहे हैं। आने वाले 10 दिनों में राज्य की कंडीशन नॉर्मल हो जाएगी।
उन्होंने कहा कि मैं आपको गारंटी के साथ कह सकता हूं कि पिछले महीने के मुकाबले अब राज्य बेहतर स्थिति में है। कांग्रेस नेता राहुल गांधी की मणिपुर यात्रा पर तंज कसते हुए कहा, मणिपुर सामान्य हालात की ओर लौट रहा है, तब वो इस पर बात कर रहे हैं।
उन्हें उस समय कोशिश करनी चाहिए थी जब स्थिति खराब थी। तब उन्होंने उसके बारे में बात तक नहीं की।
इधर, मणिपुर के सीएम अन बीरेन सिंह ने भी राहुल पर हमाल बोला। उन्होंने कहा, किसी नेता के आने पर हम रोक नहीं लगा सकते हैं, लेकिन 40 दिन से ज्यादा हो चुके हैं, वे पहले क्यों नहीं आए? उनके आने का समय मुझे ठीक नहीं लगा। यह एक राजनीतिक एजेंडा है। जिस दिन राहुल गांधी यहां आए थे, उस दिन कई घटनाएं हुईं थीं।
उन्होंने अपने इस्तीफे को लेकर कहा, जनता के विश्वास के बिना कोई नेता नेता नहीं हो सकता। लोगों का समर्थन ही उसे नेता बनाता है। कल जब मैं (सीएम हाउस से) बाहर निकला तो सड़कों पर भारी भीड़ थी। उन्हें मुझ पर भरोसा था। इससे मेरी इस्तीफा देने की सोच गलत साबित हुई, क्योंकि लोग अब भी मेरे समर्थन में खड़े थे।
उन्होंने मुझसे कहा कि मैं इस्तीफा न दूं। अगर वे मुझसे इस्तीफा देने के लिए कहेंगे, तो मैं इस्तीफा दे दूंगा। यदि वे मुझसे ऐसा न करने को कहें तो मैं ऐसा नहीं करूँगा।
30 जून को समर्थकों की भीड़ देख CM इस्तीफा देने से पीछे हट गए थे
सीएम बीरेन 30 जून को दोपहर 3 बजे राज्यपाल अनुसुइया उइके से मिलकर अपना इस्तीफा देने वाले थे। हालांकि, अटकलों के बीच सैकड़ों महिलाएं इंफाल में राजभवन के सामने पहुंच गईं थीं। महिलाओं ने बीरेन सिंह से इस्तीफा ना देने और हिंसा फैलाने वालों के खिलाफ सख्त एक्शन लेंने की मांग की थी।
इसे देखते हुए मुख्यमंत्री ने शाम 4 बजकर 1 मिनट पर ट्विटर पर लिखा- इस मोड़ पर तो मैं इस्तीफा नहीं देने वाला हूं। यानी वे मुख्यमंत्री की कुर्सी नहीं छोड़ रहे हैं। पूरी खबर पढ़ें...
मणिपुर भाजपा स्टेट प्रेसिडेंट ने राहुल के दौरे की तारीफ की
मणिपुर की भाजपा की स्टेट प्रेसिडेंट अधिकारीमयुम शारदा देवी ने हिंसा प्रभावित राज्य के दौरे के लिए कांग्रेस नेता राहुल गांधी की तारीफ की। उन्होंने कहा कि हमें इस मामले को सुलझाने और शांति वापस लाने पर ध्यान देना चाहिए। इस मुद्दे का राजनीतिकरण नहीं किया जाना चाहिए। 
29-30 जून को राहुल ने मणिपुर का दौरा किया था
कांग्रेस नेता राहुल गांधी 29 जून को सरकारी हेलिकॉप्टर से मणिपुर के चूराचांदपुर पहुंचे थे। यहां उन्होंने रिलीफ कैंप में लोगों से मुलाकात की थी। उन्हें मोइरांग जाना था, लेकिन प्रशासन ने इसकी इजाजत नहीं दी थी।
शाम को राहुल चूराचांदपुर से इंफाल लौट आए थे। वहीं, 30 जून को उन्होंने मोइरांग रिलीफ कैंप में हिंसा प्रभावित से मुलाकात की थी। इसके बाद वे राज्यपाल अनुसुइया उइके से मिले थे। राहुल ने मीडिया से बात करते हुए कहा था कि मणिपुर को शांति की जरूरत है। मैं चाहता हूं कि यहां शांति बहाल हो। मैंने कुछ राहत शिविरों का दौरा किया, इन राहत शिविरों में कमियां हैं, सरकार को इसके लिए काम करना चाहिए।
दो दिन पहले गोलीबारी में मारे गए 3 लोग
मणिपुर में 29 जून को हुई गोलीबारी में 3 लोगों की जान चली गई। हिंसा की 2 घटनाओं में से एक सुबह 5:30 बजे कांगपोकपी जिले में हुई। यहां हथियार बंद लोगों ने गोलीबारी की। इस घटना में 2 लोगों की जान गई थी।
लोगों ने शवों को लेकर CM हाउस तक जुलूस निकालने की कोशिश की। पुलिस ने भीड़ को हटाने के लिए आंसू गैस के गोले छोड़े और लाठीचार्ज भी किया था। इसके अलावा, शाम को हिंसा की जांच कर रहे एक पुलिसकर्मी की भी गोली लगने से मौत हो गई थी।
5 जुलाई तक बढ़ा इंटरनेट बैन
मणिपुर में 3 मई से कुकी और मैतेई समुदाय के बीच हिंसा जारी है। हिंसा में अब तक 131 से ज्यादा लोगों की मौत हो चुकी है। वहीं 419 से ज्यादा लोग घायल हुए हैं। 65 हजार से अधिक लोग अपना घर छोड़ चुके हैं।
आगजनी की 5 हजार से ज्यादा घटनाएं हुई हैं। 6 हजार FIR हुईं हैं और 144 लोगों की गिरफ्तारी हुई है। हिंसा को देखते हुए इंटरनेट पर बैन 5 जुलाई तक बढ़ा दी गई है। राज्य में 36 हजार सुरक्षाकर्मी और 40 IPS तैनात किए गए हैं।
मणिपुर के थानों से लूटे गए हथियारों को बेच रहे उपद्रवी
मणिपुर में बीते महीने हिंसा के दौरान लूटे गए पांच हजार से अधिक हथियार उपद्रवियों की ओर से बेचे जा रहे हैं। इसका खुलासा सेना और पुलिस के जवानों द्वारा चार हथियार तस्करों की गिरफ्तारी से हुआ है। एक रिजर्व बटालियन के कुक को भी इस सिलसिले में पकड़ा गया है।
हालांकि उसके नाम का खुलासा नहीं हुआ है। इन तस्करों के पास चार 9 एमएम कार्बाइन, कुछ मैगजीन, एयर पिस्टल, गोला बारूद के अलावा 21 जिंदा कारतूस और 2.6 लाख रुपए नकद भी मिले। वहीं, नगालैंड में असम राइफल्स और कोहिमा पुलिस ने संयुक्त अभियान में मणिपुर जा रहे हथियारों की बड़ी खेप पकड़ी है। इसमें दो पिस्तौल, चार मैगजीन, गोला-बारूद और अन्य विस्फोटक सामान बरामद किया गया।
मणिपुर हिंसा के शुरुआती चरण में पुलिस थानों और सुरक्षा बलों से लूटे गए एक चौथाई हथियार वापस हासिल किए जा चुके हैं। अब तक 11,00 हथियार, 13,702 गोला-बारूद और विभिन्न प्रकार के 250 बम बरामद किए गए हैं।
4 पॉइंट्स में जानिए क्या है मणिपुर हिंसा की वजह...
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। राज्य के करीब 10% इलाके में फैली इम्फाल घाटी मैतेई समुदाय बहुल ही है। नगा-कुकी की आबादी करीब 34 प्रतिशत है। ये लोग राज्य के करीब 90% इलाके में रहते हैं।
कैसे शुरू हुआ विवाद: मैतेई समुदाय की मांग है कि उन्हें भी जनजाति का दर्जा दिया जाए। समुदाय ने इसके लिए मणिपुर हाई कोर्ट में याचिका लगाई। समुदाय की दलील थी कि 1949 में मणिपुर का भारत में विलय हुआ था। उससे पहले उन्हें जनजाति का ही दर्जा मिला हुआ था। इसके बाद हाई कोर्ट ने राज्य सरकार से सिफारिश की कि मैतेई को अनुसूचित जनजाति (ST) में शामिल किया जाए।
मैतेई का तर्क क्या है: मैतेई जनजाति वाले मानते हैं कि सालों पहले उनके राजाओं ने म्यांमार से कुकी काे युद्ध लड़ने के लिए बुलाया था। उसके बाद ये स्थायी निवासी हो गए। इन लोगों ने रोजगार के लिए जंगल काटे और अफीम की खेती करने लगे। इससे मणिपुर ड्रग तस्करी का ट्राएंगल बन गया है। यह सब खुलेआम हो रहा है। इन्होंने नागा लोगों से लड़ने के लिए आर्म्स ग्रुप बनाया।
नगा-कुकी विरोध में क्यों हैं: बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा।
सियासी समीकरण क्या हैं: मणिपुर के 60 विधायकों में से 40 विधायक मैतेई और 20 विधायक नगा-कुकी जनजाति से हैं। अब तक 12 CM में से दो ही जनजाति से रहे हैं।
मणिपुर हिंसा से जुड़ी यह खबर भी पढ़ें...
मणिपुर हिंसा को लेकर सोनिया गांधी का वीडियो संदेश:कहा- हिंसा ने राज्य के लोगों का जीवन तबाह कर दिया, शांति की अपील की
कांग्रेस संसदीय दल की अध्यक्ष सोनिया गांधी ने बुधवार को मणिपुर में जारी हिंसा को लेकर एक वीडियो संदेश जारी किया। इसमें सोनिया ने कहा, इस हिंसा ने आपके राज्य (मणिपुर) में लोगों के जीवन को तबाह कर दिया और हजारों लोगों को उजाड़ दिया है। इस हिंसा ने हमारे राष्ट्र की अंतरात्मा में एक गहरा घाव छोड़ है। पढ़ें पूरी खबर...